## Kódex dobrovoľníka/dobrovoľníčky pomáhajúceho počas vírusového ochorenia

**Dobrovoľník/dobrovoľníčka je človek, ktorý na základe svojej slobodnej vôle, vo svojom voľnom čase a bez nároku na finančnú odmenu vykonáva činnosť v prospech iných ľudí, spoločnosti či prírody. Dobrovoľníkom/dobrovoľníčkou sa môže stať len dospelý človek nad 18 rokov, vo výbornej zdravotnej kondícii, ktorý/á nemá pozitívnu cestovateľskú anamnézu ani sa nestretol s nikým, kto má nariadenú karanténu alebo mu bol indikovaný COVID-19.**

**Základné práva dobrovoľníka/dobrovoľníčky:**

* právo na úplné informácie o priebehu choroby v meste;
* právo na úplne informácie o dobrovoľníckej aktivite, obsahu svojej činnosti a jej časovej náročnosti;
* právo na kontakt a spoluprácu s koordinátorom/koordinátorkou dobrovoľníkov a dobrovoľníčok;
* právo na kontakt a spoluprácu s osobou, ktorá dobrovoľníkovi/dobrovoľníčke činnosť zadáva a spätne ju od neho/nej prijíma;
* právo na zaškolenie a výcvik potrebný pre vykonávanie dobrovoľníckych činností;
* právo na priebežnú podporu pri vykonávaní dobrovoľníckej činnosti;
* právo na pomoc pri riešení prípadných problémov;
* právo odvolať sa na koordinátora/koordinátorku, v prípade, že niekto požaduje niečo, čo nie je v súlade s programom a jeho pravidlami;
* právo povedať „nie“, ak činnosť nevyhovuje očakávaniam alebo schopnostiam dobrovoľníka/dobrovoľníčky;
* právo na hodnotenie vykonanej dobrovoľníckej činnosti a právo vyžiadať si spätnú väzbu;
* právo byť nefinančne ocenený/ocenená za vykonanú dobrovoľnícku činnosť;
* právo na náhradu potrebných a užitočných nákladov vynaložených pri vykonávaní dobrovoľníckej práce;
* právo na zodpovedajúce a potrebné zázemie pri vykonávaní dobrovoľníckej činnosti;
* právo na bezpečnosť a ochranu zdravia pri vykonávaní dobrovoľníckej činnosti;
* právo na ochranu osobných údajov v súlade s aktuálnymi právnymi predpismi;
* právo na písomné potvrdenie o trvaní rozsahu a obsahu dobrovoľníckej činnosti a písomné hodnotenie dobrovoľníckej činnosti,

**Základné povinnosti dobrovoľníka/dobrovoľníčky:**

* povinnosť nezamlčovať svoj zdravotný stav a nevykonávať dobrovoľnícku činnosť v prípade stretu s človekom, ktorému bol vírus indikovaný alebo má pozitívnu cestovateľskú anamnézu.
* povinnosť vykonávať dobrovoľnícku činnosť podľa svojich schopností a znalostí;
* povinnosť vykonávať dobrovoľnícku činnosť tak, aby v maximálnej možnej miere boli dodržané všetky hygienické zásady a nedošlo k ohrozeniu seba ani iných,
* povinnosť riadiť sa pokynmi koordinátorov a koordinátoriek programu;
* povinnosť riadiť sa etickými princípmi organizácie a jej bezpečnostnými predpismi a pravidlami;
* povinnosť zúčastniť sa školení a výcvikov potrebných pre vykonávanie dobrovoľníckej činnosti;
* povinnosť plniť úlohy, ku ktorým sa dobrovoľník/dobrovoľníčka zaviazal/zaviazala, pričom nezneužíva prejavenú dôveru;
* povinnosť požiadať o pomoc, ak ju potrebuje;
* povinnosť informovať koordinátora/koordinátorku o rozhodnutí ukončenia dobrovoľníckej činnosti;
* povinnosť nahlasovať svoju aktivitu koordinátorovi/koordinátorke dobrovoľníkov a dobrovoľníčok;
* povinnosť informovať koordinátora/koordinátorku o všetkých relevantných skutočnostiach, ktoré sa v procese dobrovoľníckej činnosti objavia;
* dobrovoľník/dobrovoľníčka pozná a uvedomuje si svoje limity (časové, zdravotné a pod.)
* povinnosť neodkladne oznámiť zmenu svojich kontaktných a osobných údajov, ktoré môžu vplývať na vykonávanie dobrovoľníckej činnosti

**Záväzky dobrovoľníka/dobrovoľníčky voči osobe, ktorej pomáha**

* + Dobrovoľník/dobrovoľníčka nevykonáva u klientov návštevy
	+ Dobrovoľník/dobrovoľníčka je len pomocnou rukou.
	+ Dobrovoľník/dobrovoľníčka nenakupuje alkohol ani iné drogové látky.
	+ Dobrovoľník/dobrovoľníčka v prípade krízovej situácie neodkladne kontaktuje svojho koordinátora/ku.
	+ Dobrovoľník/dobrovoľníčka pri manipulácii s peniazmi dodržiava hygienické pokyny a nákup správne vyúčtuje.
	+ Dobrovoľník/dobrovoľníčka nevezme za svoju pomoc od starších ani osamelých žiadne peniaze ani dary. .
	+ Dobrovoľník/dobrovoľníčka zachováva mlčanlivosť o všetkých osobných či intímnych informáciách o osobe, ktorej pomáha, ktoré sa dozvedel/-a počas vykonávania dobrovoľníckej činnosti

´.................................................................................................

 podpis dobrovoľníka/ čky